M. Pčolinská, poslankyňa: (2002-02-14):
Na základe informácií zo 6. februára 2002 z porady riaditeľov škôl Prešovského kraja opäť môžu riaditelia škôl konštatovať, že majú menej ako v minulom roku. Konkrétne: stredné odborné učilište textilné pri zachovanom počte žiakov menej o 500 000, Obchodná akadémia vo Vranove nad Topľou pri prepočte na žiaka konkrétne 6 261 Sk, to je na štvrťrok, krát štyri štvrťroky, krát počet žiakov, je to menej o 1 187 420 Sk. Viem, že sú pripravované ministerstvom školstva normatívy financovania škôl. Chcem sa pána ministra opýtať, kedy budú schválené a uvedené do praxe, pretože od nich si učiteľská verejnosť sľubuje aj porovnanie rozpočtov pre jednotlivé typy škôl v rôznych regiónoch Slovenska. Zo spomínanej porady vyplynula nová situácia pre učiteľskú verejnosť, pretože na základe odporúčania krajského úradu bolo stanovené, že výška osobných príplatkov na tento rok má byť 4 %. Neviem, či si mnohí uvedomujú, že po zvýšení základných platov od 1. apríla, ak učitelia nedostanú osobné príplatky, budú na tom presne tak, ako boli doteraz. Čiže opäť verejnosť bude mať informáciu, že učiteľom zas zvýšili platy, v skutočnosti nedostanú nič navyše. Chcem sa teda spýtať pána ministra školstva, či sa v rozpočte rátalo aj so zachovaním osobných príplatkov vo výške 15 %, ktoré sú dohodnuté v kolektívnej zmluve, alebo teda tie osobné príplatky nebudú. Ďakujem. I. Presperín, podpredseda NR SR: Pán poslanec Oberhauser má slovo. Po ňom pani poslankyňa Slavkovská, nakoniec pani poslankyňa Kolláriková. To sú písomne prihlásení. V. Oberhauser, poslanec: Ďakujem. Pán predsedajúci, vážení páni ministri, vážené panie poslankyne, páni poslanci, interpelujem v prvej interpelácii pána ministra spravodlivosti Jána Čarnogurského v súvislosti s konaním predsedu Okresného súdu v Šali Mgr. Jaroslava Barkóczyho a exekútora MUDr. Ľubomíra Pekára. Po množstve sťažností občanov okresu Šaľa na pôsobenie uvedených pánov bola Krajským súdom v Nitre vykonaná previerka činnosti na Okresnom súde v Šali. Pri previerke bolo zistené, že podania občanov, ktorými upozorňovali na prieťahy v súdnom konaní, ako aj na iné konanie, kde zase prekvapujúco rýchlo prijal rozhodnutia sudca Mgr. Barkóczy, boli poškodení viacerí občania, ktorých spory riešil. V tejto súvislosti je potrebné preveriť tiež konanie exekútora MUDr. Ľubomíra Pekára, ktorý v súčinnosti s rozhodnutiami sudcu Mgr. Barkóczyho sa podieľal na výkone exekúcií, ktoré možno kvalifikovať ako vykonané v rozpore so zákonmi Slovenskej republiky. Žiadam v mene občanov okresu Šaľa, aby Mgr. Barkóczy bol odvolaný z funkcie predsedu okresného súdu a preložený na prácu v inom okrese. A ak sa zistí protiprávna činnosť MUDr. Pekára, aby bol vyčiarknutý z registra exekútorov. V druhej interpelácii sa obraciam na pána ministra Ivana Šimka a interpelujem ho v súvislosti s protizákonným konaním Združenia pre spoločné ciele v Komárne. Toto združenie v rozpore so zákonmi Slovenskej republiky zhromažďuje údaje občanov Slovenskej republiky a poskytuje ich do zahraničia. Svojím konaním napĺňa trestný čin neoprávneného nakladania s osobnými údajmi občanov Slovenskej republiky. V prílohe prikladám všetku dokumentáciu, ktorú sme tiež predložili generálnemu prokurátorovi Slovenskej republiky, na základe ktorej je možné protiprávne konanie vyhodnotiť. Žiadam, aby ste vo veci konali a ukončili protiprávnu činnosť Združenia pre spoločné ciele. O protiprávnom konaní sme sa osobne presvedčili pri prieskume poslancov NR SR Miroslava Kotiana a mňa. A tiež podľa nášho telefonického preverovania uvedené združenie v protiprávnom konaní pokračuje aj po odmietavom stanovisku vlády SR a Národnej rady Slovenskej republiky k zákonu o Maďaroch žijúcich v susedných štátoch. Preto vás žiadam, aby ste urýchlene urobili príslušné opatrenia. V tretej interpelácii sa obraciam s interpeláciou na podpredsedu vlády Slovenskej republiky Ivana Mikloša, aby predložil Národnej rade súbor opatrení, ktorými zabezpečí ochranu vkladateľov a korektné konanie nebankových subjektov, ktoré pôsobia na území Slovenskej republiky. Vieme veľmi dobre, že v týchto dňoch Slovenskom otriasa aféra okolo pôsobenia firmy BMG Invest a Horizont Slovakia a občania sa na nás obracajú, že vďaka masívnej reklame, ktorá ich nekorektným spôsobom zavádzala, a nečinnosti vlády, ktorá nezabezpečila ochranu občanov pred takýmto zavádzaním, vložili svoje celoživotné úspory do týchto spoločností a dnes odôvodnene majú strach, že o tieto finančné prostriedky prídu. Takže vláda podľa nášho názoru a podľa názoru občanov, ktorí takto určitým spôsobom podľahli tej kampani, ktorá bola vykonaná, a mysleli si, že svoje prostriedky zúročujú bez rizika, sú ohrození a vláda na čele s pánom ministrom Miklošom, ktorý je zodpovedný za oblasť ekonomiky, je povinná predložiť súbor opatrení, ako zabezpečiť, aby v budúcnosti už k poškodeniu občanov na území Slovenska nemohlo dôjsť. Ďakujem za pozornosť. I. Presperín, podpredseda NR SR: Ďalej pani poslankyňa Slavkovská. Nie je tu. Pani poslankyňa Kolláriková. M. Kolláriková, poslankyňa: Vážený pán predsedajúci, vážené kolegyne, kolegovia, vážení predstavitelia vlády, dovoľte mi, aby som predniesla dve interpelácie na pána premiéra Dzurindu. Prvá interpelácia. Pán premiér, v apríli tohto roku sa budú konať tretie parlamentné voľby v Maďarskej republike a opäť nebude možné hlasovať za národnostných kandidátov na poslancov do maďarského parlamentu, pričom ústava aj menšinový zákon zo 7. júla 1993 zaručujú národnostným menšinám v Maďarskej republike parlamentné zastúpenie. Doteraz vždy chýbala politická vôľa realizovať volebný zákon a vykonávacie predpisy v prospech riešenia parlamentného zastúpenia národností. Pán premiér, rokujete alebo budete rokovať s predstaviteľmi maďarskej vlády, aby neboli porušované menšinové práva slovenskej národnosti? To je prvá interpelácia. A druhá interpelácia, ako som hovorila, je takisto nasmerovaná na pána premiéra a týka sa kauzy BMG Invest a Horizont Slovakia. Pán premiér, musím konštatovať, že ste zavádzali pri odpovedaní na moju otázku na hodine otázok. Pán premiér, mňa nezaujíma predpokladaná inflácia. Nechcem, aby to dopadlo tak, ako s vami sľubovanou nezamestnanosť pod 10 %. Dokonca ste si to dali aj do programového vyhlásenia vlády na toto volebné obdobie. A skutočnosť je aká? Miera nezamestnanosti prekročila hranicu 21 %. Pán premiér, dovoľte mi, aby som opravila vaše nesprávne údaje. Údaje som získala zo základných ekonomických ukazovateľov Národnej rady Slovenskej republiky a zo Slovenskej sporiteľne a z VÚB. Na rok 2002 je miera inflácie 8,7 %, úroky v Slovenskej sporiteľni do výšky vkladu 100 000 korún sú 5,90 %, nad 500 000 je 6 %. Vami označené úroky sú 9 %, a dokonca pre komerčné banky až 12,4 %. Bola by som veľmi rada, pán premiér, keby ste mi oznámili písomnou formou, ktorých komerčných bánk sa to týka, lebo mne to nie je známe a ani v bankovom sektore mi to nevedeli prezradiť. Pričom inflácia je 5-percentná, ale podľa vás predpokladaná. Čiže vidíte, že je tu absolútny nesúlad. V januári 2001 bola inflácia 7,2 % a priemer za rok 7,4 %. V januári 2000 bola inflácia dokonca až 13 %. Vo VÚB pri vklade nad 1 mil. korún s viazaním na jeden rok boli úroky 6,6 %. Pán premiér, s vašou informáciou, ktorú ste predniesli v parlamente k problému BMG Invest, sme boli veľmi nespokojní. Musím pochváliť novinársku obec, že poskytla občanom podstatne hlbšie informácie než vy. Lenže novinári nemôžu riešiť za vás problémy. Oni môžu na ne len poukazovať. Pán premiér, tak ako ste sa postavili k problému BMG Invest a Horizont Slovakia, považujem za veľmi nezodpovedné a nehodné premiéra Slovenskej republiky. Svedčí to o nezáujme a arogantnosti vládnej moci pomôcť občanovi. Vláda je zodpovedná za chod štátu a má obhajovať záujmy občanov. Vláda sa nemôže tváriť, že občan je zodpovedný za niektoré úkony sám. Spoločnosť Horizont Slovakia na základe povolenia Ministerstva financií Slovenskej republiky získala licenciu na obchodovanie s cennými papiermi na slovenskom kapitálovom trhu. Ak teda dal štát spoločnosti pre určitú oblasť podnikania licenciu, pre občana je takáto spoločnosť dôveryhodná. Podvodov na finančnom trhu a aj pádov bánk kontrolovaných štátom už bolo príliš veľa. Štát a vláda sa nemôže dištancovať od týchto problémov. Ak sa štátna moc dozvie, že sa nebankové inštitúcie zaoberajú obchodnou aktivitou, pri ktorej môžu občania utrpieť ujmu na majetku, musí urobiť všetko pre to, aby tomu zabránila. Vláda jediná má na to prostriedky a moc. Dovoľte mi, aby som upozornila na vyhlásenie pani exministerky financií Brigity Schmögnerovej, že z pozície ministerky financií už podala podnety pre podozrenie z trestných činov sprenevery a podvodu voči spoločnosti Horizont na Generálnu prokuratúru Slovenskej republiky. Na čom je potom založené tvrdenie, že spoločnosť BMG Invest a Horizont Slovakia boli nekontrolovateľné subjekty, ktoré mohli od naivných občanov zhromažďovať miliardové vklady, keď i orgány činné v trestnom konaní sa s týmto zaoberali už niekoľko rokov? Podnet dostali daňové úrady, finančná polícia a vyšetrovatelia. Všetci konali ako spomalený film, ktorý naskočil na normálne obrátky až po odchode pána Fruniho a jeho najbližších spolupracovníkov do zahraničia. Pýtam sa: Kto je teda zodpovedný za nečinnosť? Dôverčiví občania, postihnutí vkladatelia a zároveň daňoví poplatníci štátu alebo tí štátni pracovníci, ktorí z ich daní žijú? Dovoľte mi, aby som poukázala na skutočnosť, že štát zdaňuje výnosy z vkladov občanov v BMG Investe a v Horizonte Slovakia 25-percentnou daňou, čo pri vklade niekoľko miliárd korún od 150 000 vkladateľov bola zaujímavá suma pre štát. Daň bola štátu odvedená, vláda bola spokojná. Štát teda poberal dane, ale k zodpovednosti za chyby v probléme BMG sa nechce priznať. Za všetko je zodpovedný len občan sám. Je zaujímavé, že štát nechal spoločnosť BMG Invest a Horizont Slovakia pôsobiť sedem rokov, aj keď boli indície za posledný rok, že sú v strate 1,5 mld. korún. Je paradoxom a doslova tragikomické, keď ľudia, ktorým hrozí, že prídu o svoje úspory, musia dokonca marca ešte odviesť daň z príjmu štátu. Myslím tým dôchodcov a študentov, ktorí mali v BMG Investe a v Horizonte Slovakia zmluvy o pôžičke. Pýtam sa: Aké možnosti majú ľudia na zhodnotenie svojich peňazí, keď inflácia doteraz prevyšovala úrokové sadzby v bankách? Preto je na Slovensku taká živná pôda na zhodnocovanie finančných prostriedkov v takýchto spoločnostiach a nie v bankách. Nemáte pocit, pán predseda vlády, že práve vy ako premiér Slovenskej republiky ste zodpovedný za to, že banky na Slovensku nemotivujú obyvateľov na to, aby vkladali svoje úspory do relatívne bezpečných bankových domov, keďže miera inflácie v štáte je vyššia než úroky z takýchto vkladov v spoločnostiach, ktoré som predtým uvádzala? Necítite spoluzodpovednosť za to, že sa systémovo nevytvorili stimuly pre občanov? Vláda sa starala o predaje bánk, občanom podarovala 110-miliardový dlh po oddlžení bánk a noví zahraniční majitelia boli spokojní s takou výhodnou cenou. Pomôže vláda svojim vlastným občanom pri refundácii ich často celoživotných úspor a vkladov? Ak by štát nepomohol svojim občanom pri vymáhaní ich vkladov od investičných spoločností BMG a Horizont, ktoré sú riadne zaregistrované v Obchodnom registri Slovenskej republiky, tak dokonca donedávna mali aj licencie obchodníka s cennými papiermi, majú to Slováci chápať tak, že sa rozdeľujú peniaze ako oficiálna mena Slovenskej republiky na čisté a špinavé bankové peniaze, ktoré používajú ochranu, a nebankové peniaze, ktoré sú tejto liberálnej vláde ľahostajné? Nemyslíte si, pán premiér, že ak hodíte cez palubu 150 000 občanov bez záchrannej vesty štátu, že tým vyšlete aj negatívny signál pre investorov zo zahraničia? Majú občania a medzinárodná verejnosť chápať vaše zakrývanie si očí ako ľahostajnosť vlády tohto štátu voči niekoľkomiliardovým investíciám poctivých peňazí občanov z poctivej celoživotnej práce, keďže medzi nimi je i veľa dôchodcov? Čo odkážete, pán premiér, mladej rodine, ktorá pri priemernom plate učiteľa 7 000 korún a malom dieťati, ktoré možno bude vytvárať zdroje i na váš dôchodok, a pri cene bytu okolo 900 000 korún vložili svoje úspory do spoločností, ktoré ponúkajú väčšie zhodnotenie vkladov než banky, a teraz možno prídu o tieto financie a možnosť aj získať svoj byt? Nemáte zlý pocit, pán premiér, keď, síce obkolesený ochrankou, stretnete v priestoroch tohto parlamentu dôchodcu, ktorý vložil celoživotné úspory do BMG a Horizontu spolu s desaťtisíckami ďalších dôchodcov, ktorí sú možno objektívne odkázaní pri nízkych dôchodkoch si aspoň takouto formou investovania prilepšiť v podmienkach, ktoré sa približujú spolu s 10 % obyvateľstva k hranici chudoby? K takémuto problému som dostala aj veľa listov, ale tie vám pošlem osobne, pretože nie ste tu prítomný. Ďakujem. I. Presperín, podpredseda NR SR: Ďakujem. Vystúpili všetci, ktorí boli prihlásení písomne. Pýtam sa, kto sa hlási ústne. Konštatujem, že nikto. Pán poslanec Mesiarik. Končím možnosť prihlásiť sa do rozpravy ústne. Dávam slovo poslancovi Mesiarikovi. M. Mesiarik, poslanec: Vážený pán podpredseda, vážení členovia vlády, vážené kolegyne, kolegovia, interpelujem ministra vnútra Ivana Šimka, interpeláciou sa obraciam na vás, pán minister, a zároveň vás chcem upozorniť, že viaceré slovenské denníky informovali a takisto aj elektronické médiá a odvysielali vystúpenie prvého námestníka primátora hlavného mesta Slovenskej republiky Bratislavy Pavla Minárika, ktorý sa verejne vyhrážal a hrozil účastníkom protestného pochodu, organizovaného slovenskými odbormi 17. 10. 2001, pokutou až do výšky milión korún a navyše priznal, že predchádzajúci protestný pochod v Bratislave pod patronátom kováčskych odborárov pokutovali sumou 30 000. Vážený pán minister, dovolím si upriamiť vašu pozornosť na Ústavu Slovenskej republiky, článok 28, kde je jednoznačne stanovené, že právo pokojne sa zhromažďovať sa zaručuje. V odseku 2 spomínaného článku sa stanovuje, že zhromaždenie sa nesmie podmieňovať povolením orgánu verejnej správy. Chcem sa preto opýtať, či ste zaregistrovali tieto vážne vyhlásenia zodpovedného, vysoko postaveného voleného činiteľa a či mienite urobiť – a zároveň vás vyzývam, aby ste urobili – patričné opatrenia a kroky, aby jednoducho takéto verejné znehodnocovanie ústavy nebolo možné do budúcna prezentovať. Ďakujem. I. Presperín, podpredseda NR SR: Ďakujem, pán poslanec Mesiarik. Posledná v rozprave vystúpi pani poslankyňa Angelovičová, nech sa páči. M. Angelovičová, poslankyňa: Ďakujem pekne za slovo, vážený pán predsedajúci. Vážená pani ministerka, vážení páni ministri, ctená snemovňa, dovoľte mi predložiť interpelácie na pána ministra dopravy Slovenskej republiky Jozefa Macejka. Sú to dve interpelácie. Po prvé. Dňa 22. 3. 2001 som na hodine otázok položila pánovi ministrovi dopravy Macejkovi otázku, citujem: „Pán minister, netrápi vás havarijný stav cesty v obci Hromoš, ktorá vedie k hlavnej vozovke Prešov – Stará Ľubovňa? Táto jediná cesta ohrozuje dopravu vrátane žiakov pri cestovaní do školy do susednej dediny Plavnica. Kedy vyriešite tento problém pre obyvateľov dediny Hromoš?“ Vo vašej odpovedi okrem iného ste, pán minister, uviedli, že termín začatia rekonštrukcie cesty je závislý od vykonania regulácie a stabilizácie potoka, ktorý zabezpečuje správca potoka. Podľa ich vyjadrenia tieto práce sa budú vykonávať po etapách s predpokladom začatia v roku 2001. V prípade zdvihnutia vôd potoka a následného zhoršenia stavu cesty prijme správca cesty nevyhnutné opatrenia, ktoré zabezpečia plynulosť a bezpečnosť cestnej premávky na tejto ceste. Pán minister, ktoré práce sa vykonali na rekonštrukcii cesty č. 3/54 331 a ako sú plánované práce v roku 2002? Druhá interpelácia. Stavba medzinárodného významu Most Márie Valérie v Štúrove vytvoril spojnicu medzi Maďarskou republikou a Slovenskou republikou, konkrétne medzi mestami Ostrihom a Štúrovo. Vybudovanie mosta a s tým súvisiace stavby smerovali k zabezpečeniu kvalitného cestovného spojenia a napojenia na európsku cestnú sieť. Pre plynulosť a skvalitnenie prepravy medzi krajským mestom Nitra a hraničným mestom Štúrovo je nutné preklasifikovať cestu 2/509 do vyššej kategórie na cestu I. triedy s následnou rekonštrukciou a rozšírením spomenutej komunikácie na úseku Nové Zámky – Štúrovo. V súvislosti s tým je pri obci Gbelce podjazd. Objekt pochádza z roku 1847. V roku 1947 bol zosilnený a rekonštruovaný. Tento objekt podjazdu predstavuje prekážku pre nákladné automobily a kamióny. Po otvorením Mosta Márie Valérie cez Dunaj v Štúrove nastal čulý cestovný ruchu, keďže sa skrátila a urýchlila preprava z juhu Európy smerom na sever cez našu republiku. Pán minister, určite ste informovaný o týchto problémoch. Preto moja otázka znie: Ako pokročili práce na preklasifikovanie cesty 2/509 na cestu I. triedy a rekonštrukciu podjazdu? Ďakujem pekne. Skončila som. I. Presperín, podpredseda NR SR: Ďakujem. Vyhlasujem rozpravu za ukončenú. Pýtam sa členov vlády, či chcú odpovedať na interpelácie poslancov hneď. Nie. Takže na záver chcem požiadať členov vlády, aj tých, ktorí by prípadne predniesli vystúpenia, ale o to nebol záujem, aby podľa zákona o rokovacom poriadku dali písomnú odpoveď na interpelácie v stanovenej lehote do 30 dní. Ďakujem pekne. Vážení pani poslanci, panie poslankyne, pristúpime k druhému čítaniu o návrhu skupiny poslancov Národnej rady Slovenskej republiky na vydanie zákona, ktorým sa menia a dopĺňajú zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, zákon Národnej rady Slovenskej republiky č. 16/1993 Z. z. o Kancelárii prezidenta Slovenskej republiky v znení zákona č. 312/2001 Z. z. a zákon Národnej rady Slovenskej republiky č. 38/1993 Z. z. o organizácii Ústavného súdu Slovenskej republiky, o konaní pred ním a o postavení jeho sudcov v znení neskorších predpisov . Návrh ste dostali pred prvým čítaním ako tlač 1262. Návrh spoločnej správy výborov schválený gestorským výborom ako tlač 1262a. Za skupinu poslancov návrh zákona odôvodní poslanec Pál Farkas, žiadam, aby sa ujal slova.